โรงรับจำนำวอนขอรัฐขยายสาขา
โรงรับจำนำรัฐลุ้นกระทรวงมหาดไทย ไฟเขียวเปิดสาขาทั่วประเทศ เพื่อแก้ไขหนี้นอกระบบ
19 เม.ย. 2555

โรงรับจำนำรัฐลุ้นกระทรวงมหาดไทย ไฟเขียวเปิดสาขาทั่วประเทศ เพื่อแก้ไขหนี้นอกระบบ 
นายนิธิศ มนุญพร ผู้อำนวยการสำนักงานธนานุเคราะห์ (โรงรับจำนำของรัฐ) เปิดเผยถึงความคืบหน้าการขยายสาขาโรงรับจำนำของรัฐให้ครอบคลุมทั่วประเทศว่า ขณะนี้ได้ทำหนังสือถึงกระทรวงมหาดไทยเพื่อขออนุญาตขยายสาขาการให้บริการโรงรับจำนำของรัฐให้ครอบคลุมทุกจังหวัดทั่วประเทศ เพื่อสอดคล้องกับนโยบายของรัฐบาลที่ต้องการให้โรงรับจำนำของรัฐเป็นแหล่งเงินทุนอัตราดอกเบี้ยต่ำเพื่อแบ่งเบาความเดือดร้อนประชาชนและลดการกู้เงินนอกระบบ
อย่างไรก็ตาม เบื้องต้นได้จัดทำแผนที่จะขยายสาขาในเขตจังหวัดปริมณฑล ในเฟสแรกคาดว่าจะขยายสาขาประมาณ 20 สาขาก่อน เพื่อประเมินผลการดำเนินงานว่าจะดำเนินการต่อหรือไม่ คาดว่าจะใช้เงินลงทุนประมาณ 100 ล้านบาทต่อสาขา 
สำหรับแหล่งเงินทุนจะจัดทำแผนเปิดให้ธนาคารเอกชนและธนาคารของรัฐมาประมูลการให้สินเชื่อ ซึ่งหากธนาคารใดที่เสนออัตราดอกเบี้ยต่ำที่สุดและมีเงื่อนไขที่ดีสุดก็จะคัดเลือกธนาคารนั้น ซึ่งสามารถที่จะดำเนินการได้ทันทีที่กระทรวงมหาดไทยอนุมัติ 
สำหรับในไตรมาสแรกของปีนี้ มีประชาชนมาใช้บริการประมาณ 1 แสนราย วงเงินรับจำนำ 1,500 ล้านบาทต่อเดือน เฉลี่ยวงเงินจำนำประมาณ 1.5 หมื่นบาท ส่วนใหญ่จะนำทองคำมาจำนำ โดยปีนี้คาดว่าจะมีประชาชนมาใช้บริการ 1.2 ล้านคน วงเงินรับจำนำรวม 1.2 หมื่นล้านบาท เพิ่มขึ้น 10-20%